钦定古今图书集成/明伦汇编/官常典/第718卷 > 张须陁
## 钦定古今图书集成/明伦汇编/官常典/第718卷 > 张须陁

按《隋书诚节传》：“须陁，弘农阌乡人也。性刚烈，有勇略。
弱冠从史万岁讨西爨，以功授仪同，赐物三百段。炀
帝嗣位，汉王谅作乱并州，从杨素击平之，加开府。大
业中，为齐郡丞。会兴辽东之役，百姓失业，又属岁饿，
谷米涌贵，须陁将开仓赈给，官属咸曰：‘须待诏敕，不
可擅与’。须陁曰：‘今帝在远，遣使往来，未必淹岁序，百
姓有倒悬之急，如待报至，当委沟壑矣。吾若以此获
罪，死无所恨。先开仓而后上状’。”帝知之而不责也。明
年，贼帅主簿聚结亡命数万人，寇掠郡境，官军击之
多不利，须陁发兵拒之。簿遂引军南转，掠鲁郡。须陁
蹑之，及于岱山之下。簿恃骤胜，不设备。须陁选精锐，
出其不意击之，簿众大溃，因乘胜斩首数千级。簿收
合亡散，得万馀人。将北度河，须陁追之，至临邑，复破
之，斩五千馀级，获六畜万计。时天下承平日久，多不
习兵，须陁独勇决善战，又长于抚驭，得士卒心，论者
号为名将。簿复北战《连豆子》。贼孙宣雅、石只阇、郝
孝德等众十馀万攻章丘。须陁遣舟师断其津济，亲
率马步二万袭击，大破之，贼徒散走。既至津梁，复为
舟师所拒，前后狼狈，获其家累辎重，不可胜计。露布
以闻，帝大悦，优诏褒扬，令使者图画其形容而奏之。
其年，贼裴长才、石子河等众二万奄至城下，纵兵大
掠。须陁未暇集兵，亲率五骑与战。贼竞赴之，围百馀
重，身中数枪，勇气弥厉。会城中兵至，贼稍却，须陁督
军复战，长才败走。后数旬，贼帅秦君弘、郭方预等合
军围北海，兵锋甚锐。须陁谓官属曰：“贼自恃强，谓我
不能救，吾今速去，破之必矣。”于是简精兵，倍道而进，
贼果无备，击大破之，斩数万级，获辎重三千两。司隶
刺史裴操之上状，帝遣使劳问之。十年，贼左孝友众
将十万屯于蹲狗山，须陁列《八风营》以逼之，复分兵
扼其要害。孝友窘迫，面缚来降。其党解象、王良、郑大
彪、李晼等，众各万计，须陁悉讨平之，威振东夏。以功
迁齐郡通守，领河南道十二郡黜陟讨捕大使。俄而
贼卢明月众十馀万，将寇河北，次祝阿，须陁邀击，杀
数千人。贼吕明星、师仁泰、霍小汉等众各万馀，扰济
北，须陁进军击走之。寻将兵拒东郡贼翟让，前后三
十馀战，每破走之。转荥阳通守。时李密说让取洛口
仓，让惮须陁，不敢进。密劝之，让遂与密率兵逼荥阳，
须陁拒之，让惧而退，须陁乘之，逐北十馀里。时李密
先伏数千人于林木间，邀击须陁，军遂败绩。密与让
合军围之，须陁溃围辄出，左右不能尽出，须陁跃马
入救之，来往数四，众皆败散。乃仰天曰：“兵败如此，何
面见天子乎！”乃下马战死，时年五十二。其所部兵昼
夜号哭，数日不止。越王侗遣左光禄大夫裴仁基招
抚其众，移镇武牢，帝令其子元备总父兵。元备时在
齐郡，遇贼竟不果行。